KZN-meisie gelooi oor foto’s terwyl sy ryDie skermskoot van Redelinghuys se Facebook-inskrywing is wyd op sosiale media gedeel. Nicci Redelinghuys het die foto op haar Facebook-blad geplaas en geskryf: “ So ek het gister [Dinsdag] op die N3 gery en ŉ selfie probeer neem. Lol. Ek het vir die kamera bly kyk en vergeet om die pad dop te hou. Maar ek raai ek het dit toe eindelik soortvan reg gekry. Ek lyk steeds k*kbang.” Redelinghuys se foto het vinnig op sosiale media versprei en erge kritiek ontlok. Redelinghuys het teruggekap deur nóg foto’s van haarself op te laai waar sy bestuur. Sy het glo ook by die aanvanklike foto’s kommentaar gelewer en geskryf: “B**ches be b**tches, ongelukkig verstaan party mense nie dat ek soos ŉ professionele bestuurder bestuur nie. Danksy my pa, drie keer SA kampioen.” Nathi Sukazi, woordvoerder van die departement van vervoer, het Redelinghuys se optrede ten sterkste veroordeel. “Dié soort gedrag stel die lewens van ander padgebruikers doelbewus in gevaar. Ons moet almal ’n standpunt inneem om dié onwettige, selfmoordgerigte en onverantwoordelike gedrag stop te sit en pleit by motoriste om dit nie te doen nie.” Redelinghuys kon nie deur News24 vir kommentaar bereik word nie. – News24